Di tmacahut n Sin n yigujilen d akniwen d tezlit-is Tafunast igujilen, isem n uwadem tafunast igujilen ur ibeddel ara maca di tmacahut tafunast d awadem anadday, ma yella di tezlit i yecna unaẓur Meksa Ɛebd Elqader, d tafunast i d awadem agejdan, yerna d nettat i d azwel n uḍris-is. Anaẓur, issemres-it iwakken ad d-yessiweḍ snat n tɣawsiwin, maḥsub di tazwara ad d-yeḥyu tmacahut, tis snat issemres “tafunast igujilen” am uzamul n tmuḥeqranit, imi ma nkenna ayen i yeḍran i tfunast akked yigujilen d wayen i yeḍran deg useggas n 1979 ( d aseggas i deg i d-teffeɣ tezlit ) ad d-naf belli di lawan-nni tamaziɣt tella megdulet, teḍra yids akken teḍra d tfunast igujilen. Yerna amedyaz yebɣa ad d-ibeggen belli tamurt n warraw-is mačči n wayeḍ niḍen.